  Наталья Тетерина Чеберлыкъя «ИжКРАСА-2017» йӧскалык вожвылъяськонлэн интернет пыр куара сётонэз азьланьтӥське ужрадлэн ВКонтакте вотэсбамаз. 12 нылашъёс пӧлысь тужгес кельшемез понна дурбасьтыны 16-тӥ толсурозь луоз. Интернет пыр куара сётонлы йылпумъянъёсъя гинэ нырысетӥ, кыкетӥ но куинетӥ инты басьтӥсьёс быръемын луозы, шуиз ивортодэтъя «Удмуртия» агентстволы конкурсэз одӥгез радъясь, «Ижевск Мари» мерлыко огазеяськонлэн кивалтӥсез Николай Ямаков. Со пусйиз, та йӧскалык вожвылъяськон бере, пыриськись нылашъёс асьсэ калыксылэсь аспӧртэмлыксэ возьматыны кулэ. Котькуд йӧслыклэн аслаз узырлыкез вань, соин ик котькуд нылмурт кыӵе номинациын пусъемын луоз. Одӥг вормисез уз быръе. Ку нырысь ик гожтӥ вал тани проект, мон но малпай вал, кинэ ке но Мисс лэсьтоно шуыса. Собере <…> ачим но валасько, та конкурсын нокыӵе Мисс уз луы. Ваньмыз соос луозы номинациосъя вормисьёс, асьсэ номинациын Николай ЯмаковВожвылъяськонэз радъясь ватсаз, конкурсэ пыриськисьёслэн одно ик юрттӥсьёссы луыны кулэ. Соослэн дасяськемзыя Ижкарысь йӧскалык огазеяськонъёслэсь ужзэс адӟыны луоз.  «Та ведь возьматэ, кызьы мерлыко йӧскалык огазеяськонъёс ужало. Быгатэ ке со чеберайзэс (конкурсэ — ред.) поттыны, иське со ужа, озьы мон малпасько», — шуиз Николай Ямаков. Тодэ вайытом, «ИжКРАСА-2017» вожвылъяськонлэн йылпумъян люкетэз 17-тӥ толсуре Ижкарысь ӟуч лулчеберетъя «Русский дом» центрын ортчоз. Тегъёс: Лулчеберет Ижкар Удмуртия вожвылъяськон йӧслыкъёс  